[{"text_idx": "#000001", "text": "Mae\u2019r cynllun defnydd cymysg \u00a3135 miliwn yn un o sawl datblygiad creadigol mewn rhaglen uchelgeisiol gwerth \u00a31 biliwn, gan ei wneud yn un o\u2019r trawsnewidiadau trefol mwyaf sy\u2019n mynd rhagddo ar hyn o bryd yn Ewrop."}, {"text_idx": "#000002", "text": "\"Mae hyn yn golygu bod y cynllun yn ein helpu i wireddu, yn ystod y gwaith adeiladu ac o'r agoriad, ein cynlluniau uchelgeisiol am swyddi, manteision economaidd a chartrefi mewn amgylchedd dengar a chynaliadwy.\""}, {"text_idx": "#000005", "text": "Sefydliad nid er elw yw Pobl sy\u2019n rheoli dros 15,000 o gartrefi ledled Cymru. Mae gan y grw\u0302p 36 o ddatblygiadau sy\u2019n mynd rhagddynt ar hyn o bryd, ac mae 1,234 o gartrefi\u2019n cael eu hadeiladu hefyd."}, {"text_idx": "#000006", "text": "Yn Abertawe, disgwylir i ddatblygiad Pobl, sef 52 o fflatiau yn Orchard House, gael ei gwblhau ym mis Mawrth, a rhagwelir y bydd y cynllun Byw Bioffilig arloesol, lle caiff 50 o fflatiau eu codi ar safle hen siop Woolworth, yn cychwyn yn y gwanwyn. Mae gwaith ar fin cychwyn ar brosiect cydweithredol gyda Coastal Housing i ddatblygu cymuned newydd o 144 o gartrefi dim carbon i\u2019r gorllewin o\u2019r ddinas."}, {"text_idx": "#000007", "text": "Bydd yr holl fflatiau yng Ngham Un Bae Copr yn gartrefi fforddiadwy, ar gyfer y rheini sy\u2019n gweithio yng nghanol dinas Abertawe, yn enwedig gweithwyr allweddol. Bydd y cartrefi hyn a ariennir gan Pobl Group a Llywodraeth Cymru yn cynnwys 13 o fflatiau un ystafell wely i hyd at ddau berson ac 20 o fflatiau dwy ystafell wely i hyd at dri pherson. Ariennir Cam Un Bae Copr gan Gyngor Abertawe, ac mae arena perfformiadau byw a\u0302 lle i 3,500 o bobl a chanolfan gynadledda\u2019n ganolog iddo. Fe\u2019i hariennir yn rhannol gan Fargen Ddinesig Bae Abertawe, buddsoddiad \u00a31.3 biliwn a sefydlwyd ar gyfer prosiectau datblygu pwysig yn rhanbarth de Cymru. Gweithredir yr arena gan yr arweinydd byd-eang ym myd theatr fyw, The Ambassador Theatre Group (ATG)."}, {"text_idx": "#000008", "text": "Mae fersiwn Saesneg Bae Copr, yr enw parhaol newydd ar gyfer y datblygiad a alwyd yn flaenorol yn \u2018Abertawe Ganolog\u2019, yn defnyddio\u2019r sillafiad Cymraeg ar gyfer copr i ddatgan cyfraniad blaenllaw\u2019r ddinas ar draws y byd yn ystod y chwyldro diwydiannol ac mae\u2019n dathlu ei harfordir byd-enwog. Bydd yn dod a\u0302 diwylliant, adloniant a hamdden ynghyd, ac yn cysylltu canol y ddinas a\u0302\u2019r marina a\u2019r traeth tywodlyd eang drwy bont arbennig newydd i gerddwyr a beicwyr, sy\u2019n cyfuno gwell ffyrdd o fynd a dod a dyluniad eiconig."}, {"text_idx": "#000009", "text": "Yn ogystal a\u0302\u2019r parc arfordirol a\u2019r bont, mae\u2019r cynllun yn cynnwys arena perfformiadau byw a\u0302 lle i 3,500 o bobl a chanolfan gynadledda, a gwesty gyda hyd at 150 o ystafelloedd, rhagor o fwytai, mannau cyhoeddus eang a\u2019r cartrefi newydd. Cyflwynir y cynllun gan Gyngor Abertawe drwy weithio gyda\u2019r rheolwr datblygu RivingtonHark, un o arbenigwyr trawsnewid eiddo tiriog dinasoedd a chanol trefi arweiniol."}, {"text_idx": "#000011", "text": "Mae Cyngor Abertawe\u2019n bwriadu dyblu isadeiledd gwyrdd y ddinas dros y ddeng mlynedd nesaf, gan gynnwys \u2018prif wythi\u0308en werdd\u2019 a fydd yn cysylltu gorsaf Abertawe a\u0302\u2019r traeth a\u2019r marina trwy blannu planhigion ac ymyriadau meddal gan gynnwys parc arfordirol 1.1 erw Bae Copr. Mae\u2019r cynllun yn glynu wrth Ddeddf Llesiant Cenedlaethau\u2019r Dyfodol. Mae\u2019r ddeddf hon, sy\u2019n unigryw i Gymru, yn mynnu bod cyrff cyhoeddus yn ystyried effaith tymor hir penderfyniadau i leihau tlodi, anghydraddoldebau iechyd a newid yn yr hinsawdd. Mae hon yn sail i nod Cyngor Abertawe sef bod yn sefydliad di-garbon net erbyn 2030, a gweledigaeth uchelgeisiol ar gyfer y ddinas sef iddi fod yn ddi-garbon net erbyn 2050, targed y cytunwyd arno gan Gabinet y cyngor ym mis Tachwedd 2020."}, {"text_idx": "#000012", "text": "Y parc arfordirol newydd yw\u2019r parc cyntaf i\u2019w adeiladu yn y ddinas ers Oes Victoria a bydd yn darparu mannau gwyrdd deniadol a chyfleusterau ar gyfer digwyddiadau awyr agored. Bydd yn ehangu \u2018r brif wythi\u0308en yn y ddinas, yn creu cartref i fywyd gwyllt lleol a lle i breswylwyr lleol ymlacio. Mae cynlluniau ar y gweill i osod WiFi ar draws y cynllun, gan gynnwys drwy\u2019r holl barc arfordirol, gan ei wneud yn ddelfrydol ar gyfer y duedd gynyddol o weithio o bell."}, {"text_idx": "#000015", "text": "Cofrestrwch ar gyfer ein cylchlythyrau e-bost i gael y newyddion a\u2019r wybodaeth ddiweddaraf am ddatblygiadau Bae Copr"}]